Samsung lancerer nyt Galaxy Watch Ultra2 og Watch9

London: Samsung er i gang med årets anden store runde af lanceringer, og udover Flip og Fold telefonerne er der også blevet plads til to nye ure: Galay Watch Ultra2 og Watch9. Galaxy Watch9 bliver den nye model til almindelig hverdagsbrug, mens Galaxy Watch Ultra2 tager pladsen som den mere robuste topmodel til sport og udendørsaktiviteter. Begge ure kommer med ny hardware, Wear OS 7 og One UI 9 Watch samt en række nye funktioner, der især fokuserer på sundhed, træning og restitution.
De to ure kan forudbestilles på udvalgte markeder fra den 27. juli og kommer i almindeligt salg den 5. august. I Danmark starter Galaxy Watch9 ved 3.199 kroner, mens Galaxy Watch Ultra2 koster 5.699 kroner.

Galaxy Watch Ultra2 får markant større batteri

Galaxy Watch Ultra2 er fortsat Samsungs bud på et smartwatch til dem, der stiller større krav til holdbarhed og batteritid. Uret kommer kun i en størrelse på 47 millimeter og har et titaniumkabinet. Samsung har dog arbejdet på at gøre konstruktionen slankere, og tykkelsen er reduceret med 12 procent sammenlignet med den tidligere Galaxy Watch Ultra.

(Billede: Samsung) Det nye Ultra2 er især møntet på sportsfolk der vil have det bedste.

En af de største opgraderinger finder man indvendigt. Batteriet er vokset til 800 mAh, hvilket ifølge Samsung er en kapacitetsforøgelse på 35 procent sammenlignet med forgængeren. Samsung oplyser dog ikke i materialet en konkret batteritid målt i timer eller dage. Uret får samtidig Snapdragon Wear Elite-platformen og 64 GB lagerplads samt 2 GB hukommelse.

Skærmen er på 1,52 tommer med en opløsning på 498 x 498 pixel og beskyttes af safirglas. Den maksimale lysstyrke er opgivet til hele 5.000 nit, hvilket ifølge Samsung er den højeste lysstyrke på et smartwatch hidtil. Det er dog den lokale maksimale lysstyrke under kraftigt omgivende lys og dermed ikke nødvendigvis den lysstyrke, hele skærmen konstant kan levere.

Mere fokus på ekstremsport og dykning

Ultra2 får også nye funktioner målrettet udendørssport. Trail Run kan blandt andet registrere højde, stigninger og terræn, mens Nutrition Alert bygger videre på Samsungs eksisterende funktion til beregning af væsketab. Uret kan på den baggrund komme med anbefalinger til, hvornår og hvor meget væske brugeren bør indtage under træning.

Samsung satser samtidig mere seriøst på dykning. Galaxy Watch Ultra2 er klassificeret til 10 ATM og IP69K og har desuden EN13319-certificering. Når brugeren går i vandet, kan uret registrere blandt andet dybde, dykketid og vandtemperatur. Senere på året kommer en særlig Ultra2 Diving-app med yderligere funktioner, blandt andet registrering af op- og nedstigningshastighed og information om sikre dykkergrænser. Funktionerne er udviklet i samarbejde med producenten af dykkerudstyr Mares.

Trods den mere robuste konstruktion og det større batteri er Galaxy Watch Ultra2 tænkt som et ur, der også skal kunne bæres til hverdag og under søvn. Det kommer i farverne Titanium Gray og Titanium Silver og koster 5.699 kroner i Danmark.

Galaxy Watch9 bliver det mere almindelige valg

Galaxy Watch9 kommer i de velkendte størrelser på 40 og 44 millimeter og er bygget i aluminium. Samsung har justeret formen, så uret ifølge producenten sidder tættere og mere naturligt på håndleddet. Det skal blandt andet gøre det mere behageligt at have uret på om natten, hvor en stadig større del af Samsungs sundhedsregistrering foregår.

(Billede: Samsung) Galaxy Watch9 er hverdagsuret

44 millimeter-modellen har en 1,47 tommer AMOLED-skærm med en opløsning på 480 x 480 pixel, mens 40 millimeter-udgaven har en 1,34 tommer skærm med 438 x 438 pixel. Begge modeller bruger safirglas og kan levere en maksimal lysstyrke på op til 3.000 nit.

Batteriet er på 445 mAh i den store model og 390 mAh i den lille. Watch9 får samme Snapdragon Wear Elite-platform som Ultra2, men lagerpladsen er reduceret til 32 GB. Der er 2 GB hukommelse, Bluetooth 6.0, Wi-Fi på både 2,4 og 5 GHz samt NFC og dual-frequency GPS. Watch9 er desuden klassificeret til 5 ATM og IP68.

AI skal holde øje med søvn, hjerte og restitution

En stor del af nyhederne på softwaresiden er fælles for Galaxy Watch9 og Ultra2. Samsungs BioActive-sensor bruges til løbende at indsamle biometriske data, som de nye softwarefunktioner forsøger at omsætte til mere konkrete anbefalinger.

Blandt nyhederne er Vitals, der analyserer sundhedsdata indsamlet under søvnen og kan advare om væsentlige afvigelser fra brugerens normale niveau. Heart Health Score samler forskellige oplysninger om hjerte-kar-sundhed i en samlet score og kommer med personlige anbefalinger, mens Daily Cardio Load forsøger at vurdere træningsbelastning og behovet for restitution.

Fitness Index skal på samme måde give et samlet billede af brugerens fysiske form baseret på blandt andet kropsmålinger, VO2 Max og aktivitetsdata. Samsung introducerer også en Hearing-funktion, der kan advare om potentielt skadelige støjniveauer og udarbejde rapporter over brugerens eksponering for støj.

Priser fra 3.199 kroner

Galaxy Watch9 bliver billigst i 40 millimeter-udgaven med Bluetooth, som får en dansk pris på 3.199 kroner. Modellen med eSIM koster 3.499 kroner. Den større 44 millimeter Watch9 koster henholdsvis 3.299 kroner med Bluetooth og 3.699 kroner med eSIM.

Galaxy Watch Ultra2 koster 5.699 kroner og kommer som nævnt i Titanium Gray og Titanium Silver. Watch9 44 mm tilbydes i Graphite og Silver, mens 40 mm-modellen ifølge de danske prisoplysninger kommer i Graphite og Beige. De nye ure kan forudbestilles fra den 27. juli på udvalgte markeder og kommer i almindeligt salg den 5. august

Samsung lancerer nyt Galaxy Watch Ultra2 og Watch9