Nej, Apple Watch får heller ikke nyt design i år

Håber du på et markant anderledes Apple Watch i år, er der udsigt til endnu en skuffelse. Apple er angiveligt nået langt med udviklingen af Apple Watch Series 12 og Apple Watch Ultra 4, som forventes præsenteret sammen med de nye iPhones i september. Men ingen af urene står til at få den store visuelle overhaling.

Det skriver Bloomberg-journalisten Mark Gurman, som normalt har gode kilder hos Apple. Ifølge ham vil begge modeller i store træk ligne de ure, der allerede sidder på millioner af håndled.

Nyt indhold i gammel indpakning

Apple vil i stedet koncentrere sig om det, der gemmer sig under skærmen. Series 12 og Ultra 4 ventes at få en ny chip, som skal gøre urene hurtigere. Det lyder måske som en selvfølge for en ny generation, men Apple Watch har reelt ikke fået et mærkbart løft i regnekraft siden Series 9 og Ultra 2 fra 2023. Apple har ganske vist ændret navnet på processoren siden, men ydeevnen har stort set stået stille.

Der ventes også forbedringer af sundheds- og træningsfunktionerne. Det er dog endnu uklart, hvad de konkret indebærer. Series 12 skulle ikke få nye sensorer, så flere af nyhederne kan ende med at være softwarefunktioner, som ældre modeller muligvis også vil kunne håndtere.

Apple arbejder blandt andet på en forbedret funktion til advarsler om forhøjet blodtryk, men det er ikke bekræftet, om den bliver klar til årets ure.

Ingen ny billig Apple Watch-model

Der er heller ikke udsigt til en ny Apple Watch SE i 2026. Den seneste SE-model blev lanceret sidste år og ventes derfor at fortsætte som Apples billigste smartwatch.

Større ændringer er fortsat under udvikling, men ifølge Gurman ligger et mere grundlæggende redesign mindst et eller to år ude i fremtiden. Apple arbejder samtidig videre med den længe omtalte mulighed for at måle blodsukker uden at prikke hul på huden, men den funktion forventes først senere i dette årti.

Årets Apple Watch-generation tegner derfor til at blive endnu en forsigtig opdatering: hurtigere indmad, enkelte nye funktioner – og præcis det udseende, vi efterhånden kender særdeles godt.

Nej, Apple Watch får heller ikke nyt design i år