Samsung lancerer Galaxy Z Fold 8 og Z Fold 8 Ultra – næsten uden synlig foldelinje

LONDON: Samsung har netop, ved deres Unpacked 2026-event i London, lanceret en ny serie foldbare telefoner – og der er et par bemærkelsesværdige nyheder imellem denne gang. Eksempelvis er der en helt ny kategori, der – når den er udfoldet – er mindre kvadratisk og mere minder om en lille tablet.

Den lille ny hedder Galaxy Z Fold 8 – og den har samme format som en lille tablet, når den er foldet ud, hvilket giver rigtig god mening, hvis man eksempelvis bruger den til at se video. Det gør så også, at den er lidt buttet i højformat. Men den har altså selskab af to andre og mere velkendte søskende – den store, der før bare hed Fold, har nu fået et Ultra på enden, og så er der selvfølgelig stadig Flip, der beholder sit navn, men nu bare med 8 i stedet for 7.

Fold 8 Ultra bliver ENDNU tyndere

Sidste års Fold var meget, meget tynd – 4,2 mm tynd, faktisk. Ikke desto mindre er den nye Galaxy Z Fold 8 Ultra blevet 0,1 mm tyndere endnu – altså 4,1 mm, når den er foldet ud. Sammenfoldet måler den 8,9 mm, mens vægten er landet på 215 gram.

Skærmen på indersiden er på 8 tommer med en opløsning på 2.504 x 2.256 pixel og en adaptiv opdateringsfrekvens på mellem 1 og 120 Hz. På ydersiden sidder en 6,5 tommer skærm, der ligeledes kan køre med op til 120 Hz. Indeni finder man Snapdragon 8 Elite Gen 5 for Galaxy og op til 16 GB RAM og 1 TB lagerplads.

Kameraet har også fået en markant opgradering. Galaxy Z Fold 8 Ultra får et hovedkamera på hele 200 megapixel, mens ultravidvinkelkameraet er på 50 megapixel. Dertil kommer et 10 megapixel telefotokamera med tre gange optisk zoom. Samsung fremhæver desuden forbedret Nightography samt mulighed for at optage video i 8K.

Batteriet er på 5.000 mAh og har 45W hurtigopladning. Ifølge Samsung kan telefonen oplades til omkring 67 procent på en halv time med den rette oplader. Trådløs opladning på op til 20W er også understøttet.

Fold 8 er det nye sort

Den nye dreng i klassen er lidt kort og tyk. Men i dette tilfælde bliver han formentlig ikke mobbet, for ideen er faktisk, at den nye Fold 8 skal levere en ny og anderledes oplevelse i forhold til de eksisterende Fold-telefoner. Formfaktoren er 4:3 – og ja, du husker formentlig rigtigt, hvis du er vokset op engang i forrige årtusind: Det var formatet på alle tv’er, før 16:9 dukkede op.

(Billede: iNPUT) Den lidt buttede formfaktor giver også en bred frontskærm

Den indvendige skærm er på 7,6 tommer og har en opløsning på 1.848 x 2.448 pixel, mens skærmen på ydersiden er på 5,5 tommer. Det anderledes format betyder, at Fold 8 sammenfoldet er betydeligt kortere og bredere end Fold 8 Ultra. Den måler 81,9 x 123,9 mm sammenfoldet mod Ultras 72,8 x 158,4 mm.

(Billede: iNPUT) Galaxy Z Fold 8 er samme format som de gamle 4:3 tv

Til gengæld er Fold 8 med sine 201 gram faktisk lettere end Ultra-modellen. Den er 4,5 mm tyk, når den er foldet ud, og 9,7 mm sammenfoldet. Også her finder man Snapdragon 8 Elite Gen 5 for Galaxy, og telefonen kan fås med op til 16 GB RAM og 1 TB lagerplads.

På kamerafronten er der to kameraer på bagsiden, begge med en opløsning på 50 megapixel. Det ene fungerer som almindeligt vidvinkelkamera, mens det andet er et ultravidvinkelkamera. Batteriet er på 4.800 mAh, og Fold 8 understøtter ligesom Ultra-modellen 45W opladning samt trådløs opladning på op til 20W.

Foldelinjen skal være mindre synlig

Et af de punkter, Samsung har arbejdet videre med, er den foldelinje i skærmen, der siden de første foldbare telefoner har været en af teknologiens mest synlige ulemper. Samsung introducerer med den nye generation en teknologi, selskabet kalder Flex Titanium.

Her benyttes blandt andet en film af titaniumlegering kombineret med en forbedret titaniumplade under skærmen. Konstruktionen skal både gøre det muligt at bygge telefonerne tyndere og samtidig hjælpe med at absorbere tryk og stød. Ifølge Samsung skal teknologien desuden reducere synligheden af foldelinjen over tid.

Samtidig har Samsung arbejdet med balancen mellem hængslet, spændingen i skærmen og de magneter, der holder konstruktionen sammen. Resultatet skal ifølge producenten være en mere glidende og naturlig bevægelse, når telefonen foldes ud. Skærmene kan desuden levere en lysstyrke på op til 3.000 nits og har fået en overflade, der skal reducere refleksioner.

Flip 8 bliver tyndere og lettere

Den tredje telefon i familien er den mere traditionelle Galaxy Z Flip 8. Her er konceptet grundlæggende det samme som tidligere: En almindelig smartphone, der kan foldes sammen på midten og dermed fylder betydeligt mindre i lommen.

Flip 8 er dog blevet både tyndere og lettere. Den vejer nu 180 gram og måler 6,1 mm i tykkelsen, når den er foldet ud. Sammenfoldet er den 13,1 mm tyk. Den store skærm er på 6,9 tommer med adaptiv opdateringsfrekvens på op til 120 Hz, mens den udvendige FlexWindow-skærm er på 4,1 tommer og nu ligeledes kan køre med op til 120 Hz.

I modsætning til de to Fold-modeller benytter Flip 8 Samsungs egen Exynos 2600-processor. Den kommer med 12 GB RAM og enten 256 eller 512 GB lagerplads. Batteriet er på 4.300 mAh med 25W kablet opladning og 15W trådløs opladning.

Kameraet består af et 50 megapixel hovedkamera og et 12 megapixel ultravidvinkelkamera. Samsung har samtidig udbygget mulighederne for at bruge kameraet, mens telefonen er foldet, blandt andet med håndfri fotografering og video samt mulighed for at bruge den udvendige skærm som søger.

Mere AI – selvfølgelig

Ingen Samsung-lancering i 2026 uden AI, og de tre nye foldbare telefoner kommer naturligvis med en række Galaxy AI-funktioner. Samsung har især forsøgt at tilpasse funktionerne til de forskellige formater, så de større skærme på Fold 8 og Fold 8 Ultra kan bruges til multitasking og AI-funktioner side om side med andre apps.

Flip 8 får på sin side flere AI-funktioner direkte på den lille udvendige FlexWindow-skærm. Her kan blandt andet Now Brief vise personlige informationer og anbefalinger uden, at telefonen behøver at blive åbnet.

Alle tre telefoner leveres med Android 17 og Samsungs nye One UI 9. Samsung introducerer samtidig et nyt AI Assistant Activity-dashboard, hvor brugeren kan få et samlet overblik over de handlinger, AI-funktionerne har udført. De nye modeller kommer desuden med seks måneders gratis Google AI Pro og 5 TB lagerplads i skyen.

Nemmere at skifte fra iPhone

Samsung forsøger også at gøre det lettere at lokke iPhone-brugere over på Galaxy. En opdateret udgave af Smart Switch gør det muligt for iOS-brugere at scanne en QR-kode og overføre data trådløst uden først at skulle installere en ekstra app.

Der kan blandt andet flyttes adgangskoder, passkeys, opkaldshistorik, tilgængelighedsindstillinger og eSIM-data. Samtidig har Quick Share fået kompatibilitet med Apples AirDrop, så filer kan deles direkte mellem understøttede Galaxy-telefoner og Apple-enheder i begge retninger.

Galaxy Z Fold 8 Ultra, Galaxy Z Fold 8 og Galaxy Z Flip 8 kan forudbestilles fra i dag på udvalgte markeder. Fold 8 Ultra kommer blandt andet i Graphite, Cream og Violet Shadow, mens Fold 8 blandt andet kommer i Graphite, Cream og Lavender. Flip 8 tilbydes blandt andet i Graphite, Cream og Pink.

Her er priserne i norden for de nye produkter, Samsung har lanceret i Norden:

Her er specifikationer og priser i Danmark:

Specifikation

Galaxy Z Fold 8 Ultra

Galaxy Z Fold 8

Galaxy Z Flip 8

Skærm

8,0” / 6,5”, op til 120 Hz

7,6” / 5,5”, op til 120 Hz

6,9” / 4,1”, op til 120 Hz

Processor

Snapdragon 8 Elite Gen 5 for Galaxy

Snapdragon 8 Elite Gen 5 for Galaxy

Exynos 2600

Kamera

200 MP + 50 MP ultravidvinkel + 10 MP tele (3x optisk zoom)

50 MP + 50 MP ultravidvinkel

50 MP + 12 MP ultravidvinkel

RAM

12 eller 16 GB

12 eller 16 GB

12 GB

Lagerplads

256 GB / 512 GB / 1 TB

256 GB / 512 GB / 1 TB

256 GB / 512 GB

Batteri

5.000 mAh

4.800 mAh

4.300 mAh

Opladning

45W / 20W trådløs

45W / 20W trådløs

25W / 15W trådløs

Tykkelse udfoldet

4,1 mm

4,5 mm

6,1 mm

Tykkelse sammenfoldet

8,9 mm

9,7 mm

13,1 mm

Vægt

215 gram

201 gram

180 gram

Vandbeskyttelse

IP48

IP48

IP48

Styresystem

Android 17 / One UI 9

Android 17 / One UI 9

Android 17 / One UI 9

Pris 256 GB

17.499 kr.

15.999 kr.

10.499 kr.

Pris 512 GB

18.999 kr.

17.499 kr.

11.999 kr.

Pris 1 TB

21.999 kr.

20.499 kr.

–

Samsung lancerer Galaxy Z Fold 8 og Z Fold 8 Ultra – næsten uden synlig foldelinje