Samsung snyder danskerne for sine nye AI-briller

Samsung rykker kunstig intelligens fra mobilen og op på næseryggen med et nyt sæt intelligente briller. De er udviklet sammen med Google og modemærkerne Gentle Monster og Warby Parker – men bliver kun lanceret på udvalgte markeder.

Norden er ikke blandt dem.

Dermed må danske Samsung-kunder se langt efter en af selskabets mest interessante nye produkter, selv om brillerne blev præsenteret ved Galaxy Unpacked i London.

Gemini ser det, du ser

Brillerne er bygget på Googles Android XR-platform og har Gemini som digital assistent. Et indbygget kamera giver AI’en mulighed for at analysere brugerens omgivelser og svare på spørgsmål om det, der befinder sig foran personen.

Samsung nævner blandt andet liveoversættelse, navigation, oplæsning af beskeder og muligheden for at fotografere en tavle under et møde og automatisk gemme informationerne i Samsung Notes.

Brugeren kan også dele sit synsfelt under et videoopkald eller optage billeder fra sit eget perspektiv.

– Intelligente briller skaber en ny måde at interagere med teknologien på og bringer mere personlig AI-assistance naturligt ind i hverdagen, siger Won-Joon Choi, driftsdirektør for Samsungs mobilforretning.

Ni timers batteritid

Brillerne har Qualcomm Snapdragon AR1 Gen 1, touchbetjening og op til ni timers batteritid. Opladningsetuiet skulle kunne levere yderligere syv fulde opladninger.

Samsung har samtidig forsøgt at få teknologien til at ligne almindelige briller. Gentle Monster står bag en markant sort model, mens Warby Parker har designet et mere klassisk kastanjefarvet stel.

Det lyder lovende, men Samsung har endnu ikke oplyst hverken pris eller præcis salgsstart. Flere funktioner kræver desuden kompatible Galaxy-enheder, bestemte apps og understøttelse af det lokale sprog og marked.

Og for danske forbrugere er den største begrænsning allerede kendt: Brillerne kommer slet ikke til Norden. Samsung vil altså gerne sælge danskerne telefoner, ure og øretelefoner – men selskabets næste store AI-produkt må vi foreløbig nøjes med at kigge på fra sidelinjen.

Samsung snyder danskerne for sine nye AI-briller