Nye produkter fra Sonos i næste måned

Sonos har varslet et produktevent i september, hvor nye enheder og tjenester skal præsenteres. Annonceringen kom under selskabets seneste regnskabsmøde, og administrerende direktør Thomas Conrad lagde ikke skjul på, at kunstig intelligens bliver en vigtig del af fremtiden.

Sonos vil dog ikke nødvendigvis udvikle sin egen store AI-model. I stedet ser selskabet en fordel i allerede at have højttalere placeret i millioner af hjem.

Ifølge Thomas Conrad ligger den langsigtede værdi ikke i, hvem der har den hurtigste sprogmodel, men i de produkter og tjenester, der omgiver den.

– Sonos har brugt 20 år på at bygge det miljø, som kunstig intelligens i hjemmet har brug for, sagde han under regnskabsmødet.

Vil gøre højttaleren til hjemmets AI-hjerne

Sonos forestiller sig tilsyneladende et system, der ikke blot kan afspille musik, men også forstå hjemmets indretning, familiens vaner og styre flere enheder på samme tid. Selskabet har allerede sin egen stemmeassistent, Sonos Voice Control, men den kan hovedsageligt bruges til musikstyring. Mere avancerede funktioner kræver i dag løsninger fra blandt andre Amazon.

Det store spørgsmål er derfor, om Sonos vil lancere nye højttalere med en markant bedre assistent – eller blot tilføje AI-funktioner til de eksisterende produkter.

Sonos har noget at bevise

Timingen er risikabel. Sonos er stadig ved at genopbygge kundernes tillid efter den stærkt kritiserede app-opdatering i 2024, som førte til fejl, manglende funktioner og omfattende problemer for mange brugere. Krisen kostede både ledere og medarbejdere jobbet og satte udviklingen af nye produkter på pause.

Sonos kan derfor få svært ved at sælge visionen om et intelligent hjem, hvis den basale betjening af højttalerne fortsat skaber frustrationer. Produkteventet i september kan blive begyndelsen på selskabets comeback – eller endnu en påmindelse om, at Sonos har gabt over for meget.

Nye produkter fra Sonos i næste måned