Ny lysring på Pixel 11 Pro stjæler opmærksomheden

Google har endnu en gang vist Pixel 11 Pro frem før den officielle lancering den 12. august. I en ny reklamevideo ses telefonen direkte bagfra, og dermed får vi det tydeligste kig hidtil på Pixel Glow: En cirkelformet lyseffekt ved siden af kameraerne, der roterer som et lille lyshjul.

Præcis hvad Pixel Glow skal bruges til, fortæller Google endnu ikke. Effekten kan eksempelvis tænkes at vise notifikationer eller aktivitet fra Gemini, men indtil videre har selskabet kun vist den som en visuel del af telefonens design.

Videoen er en del af kampagnen “Ask more of your phone”, hvor Google forsøger at gøre Pixel til det oplagte valg for brugere, der allerede benytter tjenester som Gmail, Google Maps, Fotos, Kalender og Gemini.

Dermed handler lanceringen ikke kun om ny hardware. Google sælger i lige så høj grad Pixel 11 Pro som indgangen til hele selskabets økosystem – ikke mindst de mange AI-funktioner, der efterhånden fylder mere end traditionelle mobilopgraderinger.

Kamerarammen ser også ud til at lyse i videoen, men her er der formentlig blot tale om blankt metal og reklamegrafik. Der er indtil videre intet, der tyder på, at hele kamerabjælken får indbygget belysning.

Pixel 11-serien præsenteres ved Made by Google-eventet den 12. august.

Ny lysring på Pixel 11 Pro stjæler opmærksomheden