Garmin går direkte efter Fitbit Air – men tager næsten dobbelt pris

Garmin går nu direkte efter Google Fitbit Air og Whoop med det nye Cirqa Smart Band – et diskret aktivitetsarmbånd helt uden skærm. Tanken er, at brugeren kan indsamle sundheds- og træningsdata døgnet rundt uden notifikationer og en lysende skærm på håndleddet. Alle resultater vises i stedet i Garmin Connect-appen.

Cirqa måler blandt andet puls, iltmætning i blodet, stress, hudtemperatur og søvn. Armbåndet beregner også Garmins Body Battery, træningsparathed, VO2-max, HRV-status og restitutionstid. Batteriet holder ifølge Garmin i op til ti dage. Det er tre dage længere end Google Fitbit Air, som officielt lover op til syv dages batteritid.

Dyrere – men uden betalingsmur

Den største forskel finder man dog i prisen og abonnementet. Garmin Cirqa Smart Band koster 1.559 kroner, mens Google Fitbit Air sælges for 799 kroner i Danmark. Garmin er altså næsten dobbelt så dyrt i indkøb.

Til gengæld fremhæver Garmin, at alle Cirqas funktioner kan bruges uden et abonnement. Fitbit Air kan også levere grundlæggende aktivitets-, søvn- og sundhedsdata uden betaling, men Googles personlige træningsplaner og Gemini-baserede coaching kræver et Google Health Premium-medlemskab. Der følger tre måneders Premium med ved købet.

Det gør Cirqa mest interessant for brugere, som allerede befinder sig i Garmins univers og ønsker avancerede træningsdata uden endnu en månedlig regning.

Ingen indbygget GPS

Armbåndet kan automatisk genkende aktiviteter og understøtter manuel registrering af mere end 80 træningsformer. En fysisk knap på siden kan bruges til hurtigt at starte en favoritaktivitet.

Der er dog ingen indbygget GPS. Ved løbe-, gå- og cykelture skal Cirqa derfor låne placeringen fra en tilsluttet iPhone eller Android-telefon.

Den bløde stofrem kan bæres både om håndleddet og overarmen, hvilket kan være praktisk under træning eller søvn. Garmin understreger samtidig, at målingerne er wellnessdata og ikke skal opfattes som medicinske diagnoser.

Garmin Cirqa Smart Band kommer til salg den 24. juli 2026 til en vejledende pris på 1.559 kroner.

Garmin går direkte efter Fitbit Air – men tager næsten dobbelt pris